**המזח** הוא סדרת דרמת מלחמה ישראלית בת חמישה פרקים, בבימוי ליאור חפץ, שהייתה אמורה לעלות ב-9 באוקטובר 2023 אך בעקבות מלחמת חרבות ברזל נדחתה למועד לא ידוע. שתשודר בערוץ כאן 11. הסדרה מתארת את סיפורו של מוצב המזח במהלך מלחמת יום הכיפורים, ואת האירועים שהתרחשו לאחר כניעתו. התסריט נכתב על בסיס תחקיר בארכיון צה״ל, ניתוח יומני חמ״ל, הקלטות רשת הקשר וראיונות עם הלוחמים שלחמו בתוך המוצב ובסביבתו.

ההפקה נעשתה בשיתוף עם לוחמי המוצב ומשפחות החללים, שרבים מהם רואינו לצורך התחקיר, ולכן הדמויות המוצגות בסדרה מבוססות על אנשים אמיתיים ונקראות בשמותיהם האמיתיים, למעט בודדות שביקשו לשמור על פרטיותן. משרד הביטחון וצה״ל עזרו להפקת הסדרה באישור צילום במוצב נטוש שנבנה בשנות בשבעים סמוך לגבול ירדן, ובאישור השמשת טנק מגח מדויק לתקופה והשבתו למצב נסיעה.

כחודשים לפני שידור הסדרה, הופץ בבתי הקולנוע בישראל סרט בשם זהה, שהוא נגזרת של הסדרה. הסדרה והסרט מומנו על ידי כאן 11, קרן יהושע רבינוביץ, סרטי יונייטד קינג, קרן גשר לקולנוע רב תרבותי, קרן מיימונידיס, קרן אבי חי ומשקיעים פרטיים. הסדרה והסרט הופקו על ידי חברת ההפקה אפיקים מאוחדים סרטים.

גרסת סרט קולנוע
---------------

ב-3 באוגוסט 2023 עלה בבתי הקולנוע בישראל סרט קולנוע בשם זהה. זוהי דרמת מלחמה באורך של 110 דקות, לעומת הסדרה שאורכה הכולל הוא 225 דקות. הסרט נערך מתוך החומרים שצולמו לסדרה, ולכן כל השחקנים בו זהים לאלו המשחקים בסדרה. הסרט מתמקד בעיקר בלחימה ואינו כולל עלילות משנה ופיתוח דמויות המופיעות בסדרה. כמו כן עלילת הסדרה ממשיכה לאחר שעלילת הסרט מסתיימת.

עלילה
-----

עלילת הסדרה מתרחשת במהלך מלחמת יום הכיפורים ומגוללת את סיפורו האמיתי של מוצב "המזח", מוצב מבודד על גדות תעלת סואץ. לאחר התקפת פתע מצרית, 42 חיילים בפיקודו של סגן צעיר נאבקים להדוף התקפות אויב שבמהלכן מחצית הלוחמים נפצעים או נהרגים.

פרק 1: **מתקפת פתע**. ללא התראה מודיעינית לוחמי המזח מופתעים מנחשול הקומנדו המצרי שעולה עליהם בכוחות עודפים, מצוידים בקלצ׳ניקובים ומטולי RPG, אך למרות זאת הלוחמים נלחמים בעוז רב. המ״פ ארדינסט זועק שעות ארוכות בקשר לתגבורת, אך היא לא מגיעה.

פרק 2: **האדם הוא הפלדה**. הטנקיסטים של חטיבה 401, גדוד 52 לוחמים בעוז כנגד המצרים עם הצלחות ואבדות. לוחמי המזח שומעים ברשת הקשר את נפילת המעוז הסמוך: מילותיו האחרונות של הקשר: ״בגדתם בנו, אלוהים ישלם לכם״. 

פרק 3: **האופציה של הדוקטור**. חיילים חילונים, דתיים וחרדים לוחמים כתף אל כתף בחירוף נפש. במקביל בעורף בני המשפחות המודאגים מנסים לגלות מה עלה בגורל יקיריהם במרכז מידע למשפחות נעדרים.

פרק 4: **אני משנה את הפקודה**. ההתלבטות של המפקדים במזח מה הדבר הנכון לעשות כדי לשמר את הכוח הלוחם. במקביל מוצג כיצד הדרג המדיני מתנער מאחריות לגורלם של חיילי המזח.

פרק 5: **רגע האמת**. ההתמודדות של הלוחמים עם השבי, וכיצד המשפחות שלהם, עם ישראל והתורה מחזקת אותם ונותנת להם תעצומות נפש. לבסוף הם חוזרים הביתה לאהוביהם.

דמויות ושחקנים
--------------

| דמות | שחקן/ית |  |
| --- | --- | --- |
| סגן שלמה ארדינסט, מפקד פלוגת נח״ל יוצאי ישיבות הסדר | דניאל גד |  |
| ד"ר נחום ורבין, רופא המעוז במילואים | מיכאל אלוני |  |
| עמוס ״שולטהייס״ סגל, קשר המוצב | דניאל מורשת |  |
| סג״מ רמי דורון, מפקד מחלקת טנקים | אורי בלופרב |  |
| דרור מנור, סמל המוצב | תום אמסלם |  |
| אביחיל פלד, טוראי שנשלח על ידי הרבנות הצבאית לסייע בתפילות | אמיר טסלר |  |
| סגן דודו תורג׳מן, מפקד המוצב | נועם כרמלי |  |
| ארי גינוסר, לוחם נח״ל | שמוליק בהלול |
| הלל אונסדורפר, לוחם נח״ל | הלל אהרן אטיה |  |
| אושיק, טבח המוצב | שלומי אפללו |  |
| אורי אהרנפלד, לוחם בגדוד 50 | דניאל פרץ |  |
| בתיה ורבין, אשתו של דר׳ נחום ורבין | אביב פנקס |  |
| פרופ׳ בן ציון ורבין, אביו של דר׳ נחום ורבין | שמואל וילוז׳ני |  |
| אנדי ״גוטי״ גוטמן, לוחם נח״ל | שון אמסלם |  |
| חיים, אפסנאי (דמות בדיונית שאינה מבוססת על אדם אמיתי) | איתן גימלמן |  |
| משה דבורה, טנקיסט | אמיר בנאי |  |
| מקסים מלול, טנקיסט | לידור אדמוני |  |
| משה יצחק טובל, לוחם נח״ל | עופר גרינברג |  |
| אלברט דהאן, טנקיסט | יהודה בוחבוט |  |
| יצחק מיליס, טנקיסט | יגל דותן |  |
| אברהם ברגר, חוקר | יגאל זקס |  |

קישורים חיצוניים
----------------

* "המזח", במסד הנתונים הקולנועיים IMDb (באנגלית)

הערות שוליים
------------

1. ↑  גיל משעלי, ‏השבאבניק מתגייס: דניאל גד מצטרף לסדרת המלחמה של כאן 11, באתר ‏מאקו‏, 2 בינואר 2023
2. ↑  כאן מציינים 50 שנה למלחמת יום הכיפורים -קהילת ה Facebook, באתר www.facebook.com
3. 1 2 3  גיל משעלי, ‏השבאבניק מתגייס: דניאל גד מצטרף לסדרת המלחמה של כאן 11, באתר ‏מאקו‏, 2 בינואר 2023
4. ↑  גיל משעלי, ‏כבר לא רק "הבן של": התפקיד הבא של אמיר בנאי, באתר ‏מאקו‏, 5 בינואר 2023
5. ↑  גיל משעלי, ‏לא רק לילדים: יהודה בוחבוט חוזר למלחמת יום הכיפורים, באתר ‏מאקו‏, 27 בפברואר 2023